INDLAND: En ældre ægtemand på 88 år gik tirsdag ind på politigården i Haderslev. Herren var nobelt klædt på og bar rundt på en fin buket blomster.

På politigården opsøgte han hjælp. En medarbejder havde fødselsdag, så herren blev tilbudt kaffe og kage.

Han og konen var tidligere på dagen kørt nordpå fra det sydlige opland, da de skulle til familiefest i Vejle. I Haderslev skulle de gøre stop for at opsamle en svigerinde, der ligeledes skulle med til festen.

Aftalen var, at herren her skulle rykke fra forsædet til bagsædet, så de to kvinder kunne snakke oppe foran.

Ægtemanden steg derfor ud af bilen med buketten i hånden for at tage plads på bagsædet, mens svigerinden rykkede ind foran. Men inden manden nåede ind på sin nye plads, var bilen allerede på vej videre.

Manden havde hverken mobiltelefon eller tegnebog på sig, så han stillede sig ventende og tålmodigt op i håbet om, at de to kvinder ville opdage hans fravær.

Samme optimisme var der dog ikke umiddelbart at spore, da han senere travede ind på politigården.

Og ganske rigtigt. De to damer opdagede først det manglende selskab ved ankomsten til Vejle, hvorefter situationen blev løst.

- Sådan kan det gå, når kvinder falder i snak, mente manden.